คลัง ชง งบปี 54 เข้าครม. พรุ่งนี้
คลังเสนอกรอบงบปี 54 วงเงิน2.05 ล้านล้านบาท เข้าครม.
25 ม.ค. 2553

คลังเสนอกรอบงบปี 54 วงเงิน2.05 ล้านล้านบาท เข้าครม.
นายกรณ์ จาติกวณิช รมว.คลัง กล่าวว่า วันที่ 26 ม.ค. 2553 คลังจะเสนอร่างพระราชบัญญัติ (พ.ร.บ.) งบประมาณรายจ่ายปี 2554 ให้คณะรัฐมนตรี (ครม.) พิจารณาเห็นชอบ โดยกรอบงบประมาณรายจ่ายอยู่ที่ 2.05 ล้านล้านบาท เป็นงบประมาณขาดดุล 4 แสนล้านบาท โดยมีประมาณการเก็บรายได้อยู่ที่ 1.65 ล้านล้านบาท ซึ่งในส่วนของรายได้จะมีการชี้แจง ครม. อีกครั้ง เนื่องจากมีการขอให้ปรับการจัดเก็บรายได้ให้สูงขึ้น เพื่มที่จะได้ตั้งงบประมาณรายจ่ายให้มากกว่าเดิม โดยคลังต้องสะท้อนความเป็นจริงและมั่นใจว่ารายได้ดังกล่าวจะสามารถทำได้ และเพียงกับการตั้งงบประมาณเพื่อดูแลประชาชน รมว.คลัง กล่าวว่า การจัดเก็บรายได้ของประเทศดีขึ้น โดยการจัดเก็บรายได้ปีงบประมาณ 2553 มีการตั้งเป้าไว้ 1.3 ล้านล้านบาท ก็จะสูงกว่าเป้าที่วางไว้ โดยในไตรมาสแรกของการจัดเก็บรายได้สูงกว่าเป้า 8% ทำให้มั่นใจว่าปีงบประมาณ 2554 ก็จะทำได้ตามที่วางไว้ นายกรณ์ กล่าวว่า งบประมาณปี 2554 ก็จะมีการแบ่งเพื่อการลงทุนอย่างเพียงพอ และก็จะพยายามลดการใช้เงินลงทุนนอกงบประมาณ แต่หากมีความจำเป็นต้องใช้เงินลงทุนมากขึ้น ก็มีเครื่องมือที่รองรับการหาเงินลงทุนนอกงบประมาณมาใช้ได้ ซึ่งขณะนี้งบลงทุนไทยเข้มแข้งจากการกู้เงินตาม พระราชกำหนด (พ.ร.ก.) 4 แสนล้านบาท ก็จะมีการเบิกจ่ายในปี 2553 จำนวน 3.5 แสนล้านบาท และคาดว่าจะเบิกจ่ายได้จริง 2 แสนล้านบาท และที่เหลืออีก 1.5 แสนล้านบาท ก็จะนำไปเบิกจ่ายในปี 2554 "กรณีที่รายได้งบประมาณเพียงพอกับการลงทุน ก็ไม่จำเป็นต้องใช้อาวุธทั้งหมด ก็ใช้เท่าที่จำเป็นซึ่งเป็นจุดยืนการทำงานบริหารเศรษฐกิจของรัฐบาลมาตั้งแต่แรก หากเงินงบประมาณพอก็จะใช้เงินในงบประมาณ" นายกรณ์ กล่าว สำหรับร่าง พระราชบัญญัติ (พ.ร.บ.) กู้เงิน 4 แสนล้านบาท ตอนนี้อยู่ระหว่างขั้นตอนการพิจารณาของกรรมาธิการร่วม ซึ่งได้ขอให้นายอภิสิทธิ์ เวชชาชีวะ นายกรัฐมนตรี ส่งเรื่องให้คณะกรรมการกฤษฎีกาให้ความเห็นว่า วุฒิสมาชิก (สว.) สามารถพิจารณาการใช้เงินจากการออก พ.ร.บ. ได้หรือไม่ โดยที่ผ่านมาตัวแทนจากคณะคณะกรรมการกฤษฎีการะบุว่า สว.ไม่มีอำนาจการพิจารณา แต่ทาง สว.ต้องการคำตอบเป็นทางการ หากได้รับคำตอบจากคณะกรรมการกฤษฎีกาว่าไม่เห็นด้วย ก็ต้องขึ้นอยู่เสียงข้างมากของคณะกรรมาธิการร่วมว่าจะดำเนินการต่อไปทางใด นายกรณ์ กล่าวว่า หาก พ.ร.บ.ไม่ผ่านสภา ก็ไม่กระทบกับปฏิบัติการไทยเข้มแข็ง 1.43 ล้านล้านบาท เนื่องจากจะใช้เงินจากงบประมาณ และ รายได้จากรัฐวิสาหกิจ และให้เอกชนเข้ามาร่วมลงทุนบางส่วน